何賢公園

何賢公園，以前叫香山公園、香山廣場，係澳門新口岸一個公園，佔地約8,800平方米，1993年10月9號由澳督韋奇立揭幕。公園喺羅理基博士大馬路東方拱門同友誼大馬路之間，依家俾高美士街分成南、北兩個部分，兩者設有行人隧道連接。公園嘅東、西面都係宋玉生廣場。

設計
何賢公園由設計師加柏設計。當時公園叫香山公園，唔對外開放。直至1996年11月2號，澳門市政執行委員會為咗紀念澳門華人領袖何賢紳士促進葡中社群友誼而議決將公園改名做何賢公園。

重整
澳門政府喺2005年5月將何賢公園重整，包括喺公園地底起多層停車場，同埋貫通北京街同高美士街道路而將公園一分為二。

最終公園喺2007年6月重新開放，同時將公園由封閉式改成開放式。但係2015年開始，公園外圍重新安裝圍欄，公園再次變返封閉式管理模式。

設施
公園開放時間係每日朝早6點至半夜12點。

有中華民族雕塑園、圖書館、兒童遊樂設施、健身設施、羽毛球場、汽水機、座椅、涼亭、公廁等。

露天劇場
露天劇場喺何賢公園友誼大馬路正門，可以容納一百人。可以用嚟做戶外表演場地。

圖書館
何賢公園圖書館喺公園範圍，1993年開始投入使用。係澳門公共圖書館第一間喺公園入面嘅公共圖書館。圖書館舊館喺2005年5月因公園重整計劃而暫停服務拆卸；而新館配合重整計劃一併興建，喺2009年2月5號開幕。

何賢公園圖書館有兩層，總面積368平方米。一樓係閱報同多媒體區域，二樓係一般閱覽室。新館藏書量12,473冊，並設有80個閱覽座位同16部電腦。

開放時間：
星期一 14:00 - 20:00
星期二至星期日 08:00 - 20:00

交通

巴士
 M243 何賢公園
 路線：5X、23、25B

停車場
私家車：MOP$6，MOP$3
電單車：MOP$2，MOP$1

日間：朝早8點至夜晚8點前
夜間：夜晚8點至朝早8點前

何賢公園 - 澳門自然網

澳門公園
澳門半島